**รายงานการประชุม**

**การบูรณาการร่วมกันระหว่างผู้นำชุมชน และหน่วยงานในพื้นที่ตำบลงิ้วราย**

**ครั้งที่ 5/2565**

**วันพฤหัสบดีที่ 29 กันยายน พ.ศ.2565 เวลา 13.00 น.**

**ณ ห้องประชุมทองสิมา องค์การบริหารส่วนตำบลงิ้วราย**

**………………………………………….**

**ระเบียบวาระที่ 1 เรื่องแจ้งให้ที่ประชุมทราบ**

**นายก** กิจกรรมต่างๆที่เกิดขึ้นร่วมกับหน่วยงานองค์กรต่างๆ ในช่วงเดือนกันยายนที่ผ่านมานะครับ

* 1. โครงการส่งเสริมคุณธรรมจริยธรรมและพัฒนาความประพฤติกิจกรรมวิธีพุทธและค่ายคุณธรรม (ค่ายธรรมศึกษา) ณ โรงเรียนงิ้วรายบุญมีรังสฤษฏ์
	2. โครงการมหาวิทยาลัยสู่ตำบล U2T For BCG โครงการยกระดับภูมิปัญญาท้องถิ่น ออกแบบและพัฒนาเครื่องปั้นดินเผาโรงหวด เพื่อการอนุรักษ์และ ต่อยอดภูมิปัญญาท้องถิ่นอย่างยั่งยืน ตำบลงิ้วราย อำเภอนครชัยศรี จังหวัดนครปฐม
	3. ร่วมกับรพ.สต.งิ้วรายลงพื้นที่ประเมินบุคคลที่มีภาวะติดเตียง ภาวะปัญหาการกลั้นปัสสาวะอุจจาระไม่ได้ สำหรับโครงการสิทธิประโยชน์ผ้าอ้อมผู้ใหญ่และแผ่นรองซับ
	4. ดำเนินการประชุมประชาพิจารณ์เพื่อรับฟังความคิดเห็นผู้มีส่วนได้ส่วนเสียในโครงการขอสนับสนุนงบประมาณการก่อสร้างเขื่อนของวัดงิ้วราย
	5. โครงการรณรงค์ฉีดพ่นยุงลาย/ควบคุมป้องกันโรคไข้เลือดออก ครั้งที่ 4 ประจำปีงบประมาณ 2565
	6. โครงการพัฒนาสิ่งแวดล้อมคืนธรรมชาติสู่ชุมชนตำบลงิ้วราย ประจำเดือนกันยายน 2565 ดำเนินการบริเวณอ่าวกระบือ
	7. เข้าร่วมพิธีเปิดงาน “เทศกาลคาเฟ่ กินเป็ด ปลา กุ้ง นครปฐม” ณ วัดงิ้วราย ตำบลงิ้วราย อำเภอนครชัยศรี จังหวัดนครปฐม
	8. โครงการส่งเสริมคุณธรรม จริยธรรมและค่านิยมที่พึงประสงค์ (วิถีพุทธ) ณ โรงเรียนวัดงิ้วราย (พินพิทยาคาร)
	9. โครงการแก้ไขปัญหาสุขภาพในชุมชนหมู่ที่ 2 บ้านโรงหวด โดยคณะนักศึกษาพยาบาลชั้นปีที่4 วิทยาลัยพยาบาลบรมราชชนนี กรุงเทพ
	10. อำนวยความสะดวก ให้บริการข้อมูลประชาชนโครงการบัตรสวัสดิการแห่งรัฐ ประจำปี 2565

**คุณสราวุฒิ** สำหรับการลงทะเบียนโครงการบัตรสวัสดิการแห่งรัฐ อยากจะให้ผู้นำทุกท่านช่วยกันแนะนำ รู้วิธีการลงทะเบียนหรือการตรวจสอบผลการลงทะเบียน ซึ่งผมได้ลงในไลน์ผู้นำไปแล้วนะครับ สำหรับขั้นตอนการลงทะเบียนบัตรสวัสดิการแห่งรัฐ มีดังนี้

1. ไปที่เว็บไซต์ของกระทรวงการคลัง ที่ว่าการอำเภอ อบต.หรือ ธนาคารที่สะดวก ได้แก่ ธนาคารออมสิน ธนาคารกรุงไทย และ ธ.ก.ส.
2. แสดงบัตรประชาชน
3. กรอกแบบฟอร์มแจ้งข้อมูลส่วนตัว รายได้ ทรัพย์สิน และหนี้สินของตน
4. เก็บหลักฐานไว้เพื่อยืนยันการลงทะเบียน

สามารถลงทะเบียนได้ถึงวันที่ 19 ตุลาคม 2565 นี้นะครับ

การตรวจสอบผลการลงทะเบียน สามารถตรวจสอบได้ในวันที่ 16 กันยายน 2565 ถึงวันที่ 11 พฤศจิกายน 2565 โดยสามารถตรวจสอบผลการสมัครผลการลงทะเบียนบัตรสวัสดิการแห่งรัฐ ได้ 2 ช่องทาง ดังนี้

1. ช่องทางการตรวจสอบสถานะออนไลน์ผ่านเว็บไซต์

การตรวจสอบผ่านเว็บไซต์ด้วยตัวเอง เพียงพิมพ์เลขบัตรประชาชน 13 หลัก และ วัน เดือน ปีเกิด

2. ตรวจสอบผลการสมัครบัตรสวัสดิการแห่งรัฐ ผ่านจุดบริการรับลงทะเบียน

ให้ไปติดต่อที่จุดลงทะเบียนไว้ และยื่นตรวจสอบสิทธิ โดยแจ้งเจ้าหน้าที่ว่า มาขอตรวจสอบผลการสมัคร และยื่นบัตรประชาชนให้เจ้าหน้าที่

**นายก** ต่อไปเป็นการเตรียมความพร้อมรับสถานการณ์ด้านอุทกภัยนะครับ

* ข้อมูลเมื่อวานนี้ระดับน้ำยังอยู่ในขั้นวิกฤติ แนวโน้มอิทธิพลจากพายุโนรู คาดว่าน้ำน่าจะสูงขึ้นประมาณ 10 - 20 เซนติเมตร ในช่างปลายเดือน ในอนาคตข้างหน้าคาดการณ์ว่าน่าจะพอๆกับปีที่แล้ว แต่ทั้งนี้ก็ขึ้นอยู่กับการระบายน้ำ รวมถึงอิทธิพลจากน้ำทะเลหนุน และพายุต่างๆที่จะเข้ามา ซึ่งเราไม่สามารถกำหนดได้ว่าเป็นช่วงเวลาไหนที่แน่นอน หรือจะมากน้อยแค่ไหน แต่ในส่วนของชุมชนทางผู้นำชุมชนจะพยายามดูแลในเรื่องของสถานการณ์น้ำอย่างใกล้ชิดนะครับ
* ในส่วนของอบต.เองก็มีการปรับปรุงคันดินต่างๆ มีการเพิ่มเครื่องสูบน้ำ จะมีหลายๆคูคลองที่ทางเราทำอยู่ เท่าที่เราทราบตอนนี้ บริเวณหลังโรงเรียนทางเราก็สูบอยู่ ตอนนี้ทางด้านหลังเรากำลังจะเปลี่ยนท่อสูบให้มีขนาดใหญ่ขึ้น เราได้ขอความอนุเคราะห์ท่อขนาดใหญ่จากชลประทาน โดยพยายามที่จะป้องกันให้ได้มากที่สุด ในอนาคตถ้าหากว่าที่ตรงไหนรั่วช่วยกันแจ้งเข้ามาได้เลยนะครับ
* ดำเนินการติดตั้งสุขาลอยน้ำ บริเวณหมู่ที่ 1
* ส่วนเรื่องถนนที่เราดำเนินการไปแล้วมีในพื้นที่ของหมู่ที่ 1 ดำเนินการในช่วงที่น้ำท่วมขัง หมู่ที่ 3 เพิ่งดำเนินการเสร็จสิ้นไป ผู้รับเหมาได้เข้าไปทำงานในวันที่หมดสัญญาพอดี ปรากฏว่างานออกมาไม่ค่อยเรียบร้อย ตอนนี้กำลังให้ผู้รับเหมาดำเนินการแก้ไขอยู่ ส่วนหมู่ที่ 4 ดำเนินการเสร็จสิ้นไปแล้วบริเวณปากทางเข้าโรงเรียนวัดงิ้วราย
* โครงการก่อสร้างสะพานข้ามแม่น้ำนครชัยศรีตอนนี้ยังไม่มีความคืบหน้าอะไรในส่วนของพื้นที่งิ้วรายนะครับ เขาจะทำกันอยู่อีกฝั่งหนึ่ง แต่ยังทำกันได้ไม่เยอะ เนื่องจากได้รับผลกระทบจากน้ำท่วม

เรื่องร้องเรียน/แนวทางแก้ไข

* มีการร้องเรียนไปถึงศูนย์ดำรงธรรมจังหวัดนครปฐม ในเรื่องของที่งอก อยากจะให้มีการลอกแม่น้ำ ซึ่งทางกรมเจ้าท่าได้ลงมาดูพื้นที่แล้ว และได้รับปากว่าจะของบประมาณมาลอกแม่น้ำให้ เพื่อที่น้ำจะได้ไหลสะดวกมากขึ้น
* การทิ้งขยะเป็นปัญญาที่ทางเราได้มีการแก้ไข ซึ่งได้จัดทำลานขยะบริเวณ หมู่ที่ 3 รวมถึงได้ติดตั้งระบบกล้องวงจรปิด ป้ายข้อห้ามปฏิบัติ ซึ่งหากพบเจอจะดำเนินคดีตามกฎหมาย
* ปัญหาร้องเรียนอื่นๆสามารถแจ้งได้ตามช่องทางต่างๆ ไม่ว่าจะผ่าน QR Code facebook
* ในส่วนของเดือนตุลาคมเป็นปีงบประมาณใหม่ในส่วนของโครงการอื่นๆที่อบต.ดำเนินการยังคงไม่ได้มีการดำเนินการในช่วงเดือนตุลาคม เพราะยังไม่มีงบประมาณเข้ามา
* ประชาสัมพันธ์การรับเบี้ยยังชีพผู้สุงอายุ ในวันที่ 5 ตุลาคม 2565 รับได้ที่บริเวณสถานีงิ้วรายครับ

**ระเบียบวาระที่ 2 หน่วยงานต่างๆในพื้นที่**

**นายก** ต่อไปขอเชิญทางท่านกำนันครับ มีอะไรจะเสนอแนะไหมครับ

**กำนัน** ไม่มีครับ

**ผช.ผู้ใหญ่บ้านหมู่ 1** ไม่มีค่ะ

**ผู้ใหญ่บ้านหมู่ 2** ไม่มีครับ

**ผู้ใหญ่บ้านหมู่ 4** ไม่มีครับ

**โรงเรียนงิ้วรายบุญมีรังสฤษดิ์** ไม่มีค่ะ

**โรงเรียนวัดงิ้วราย** ไม่มีครับ

**สายตรวจ** ไม่มีครับ

**ผช.สายชล** สถานการณ์หมู่ 4 ตอนนี้ยังรับน้ำได้เรื่อยๆ จะมีประมาณ 3 - 4 หลัง ที่มีความเสี่ยงอยู่ครับ

**ชมรมผู้สูงอายุ** มีในเรื่องของสมาชิกถึงแก่กรรม เป็นคนหมู่ที่ 4 ทั้ง 2 ราย รายแรก คือ นางแม้น อายุ 98 ปี รายที่สอง คือ นางทองอยู่ อายุ 88 ปีครับ

**กลุ่มสตรี** ไม่มีค่ะ

**กองทุนสวัสดิการชุมชน** เดือนนี้มีผู้เสียชีวิต 3 ราย รักษาตัว 8 ราย อุบัติเหตุ 2 ราย จึงเรียนแจ้งให้ที่ประชุมรับทราบครับ

**นายก** ขอสอบถามนะครับ กรณีน้ำท่วมทางกองทุนมีการช่วยเหลือสวัสดิการอะไรไหมครับ

**กองทุนสวัสดิการชุมชน** น้ำท่วมในระเบียบทางกองทุนไม่ได้ช่วยนะครับ แต่ถ้าเป็นวาตภัยหรือไฟไหม้ทางเราช่วยนะครับ วาตภัยทางเราช่วยหลังละ 1,000 บาทครับ

**ชมรมคนริมน้ำ** เมื่อวานมีรูรั่วที่หมู่ 4 น้ำท่วมขึ้นมาหาทางออกไม่ได้ รูรั่วที่น้ำขึ้นมากระสอบทรายกั้นไม่อยู่ น้ำหนักมันไม่รวมเป็นหนึ่งเดียว ต้องเอาของหนักมาทับกระสอบอีกทีหนึ่ง ผมใช้แผ่นพื้น 2 แผ่น น้ำหนักประมาณ 300 กิโลกรัม มาทับอีกทีหนึ่ง คันน้ำที่ทำไว้ต่างๆขอความร่วมมือให้ช่วยกันตรวจดูรอยน้ำรั่ว ถ้าเจอก็ช่วยแจ้งหน่อยนะครับ

**นายก** สำหรับคันกันน้ำถ้าใครพบเห็นรอยรั่วก็ช่วยแจ้งด้วยนะครับ

**ส.อบต.ประสูตร** กรณีขอทราย ถ้าผู้สูงอายุอยู่บ้านคนเดียว ทางอบต.จะดำเนินการอย่างไรดี จะเอาบัตรประชาชนเขามายื่นให้ได้ไหม หรือเราจะเอาใบคำร้องไปให้เขาลงทะเบียนครับ

**นายก** ตรงนี้ขอประชาสัมพันธ์ฝากผู้นำด้วยนะครับ ถ้าบ้านใดมีผู้สูงอายุอยู่ตามลำพังหรือบ้านเรือนใดไม่สะดวกที่จะมาอบต. และจำเป็นต้องใช้ทรายให้แจ้งทางผู้นำและผู้นำมาประสานงานแทนได้ครับ

**สารวัตรยอด** ไม่มีครับ

**แพทย์ประจำตำบล** ไม่มีครับ

**ส.อบต.มานะ** ไม่มีครับ

**คุณสราวุฒิ** ขอแจ้งเรื่องการลงทะเบียนเบี้ยยังชีพผู้สูงอายุ ที่มีการย้ายเข้า - ย้ายออก อยากจะให้ทางผู้นำช่วยดูว่ามีใครย้ายเข้ามาในช่วงนี้บ้าง ให้รีบมาลงทะเบียนเลยนะครับ เนื่องจากเป็นช่วงสิ้นปีงบประมาณ ทางเรามีเวลาลงทะเบียนแค่วันนี้กลับพรุ่งนี้ เพราะหลังจากนี้แล้วสิทธิ์ในการรับเบี้ยยังชีพในเดือนตุลาคมอาจจะไม่ได้นะครับ

**ระเบียบวาระที่ 3 มีท่านใดจะสอบถามเรื่องอื่นๆอีกหรือไม่ครับ**

**ที่ประชุม** ไม่มีครับ/ค่ะ

**นายก**  ปิดการประชุม เวลา 14.30 น.

 ลงชื่อ ผู้จดบันทึกรายงานการประชุม

 (นางสาวรติกร พรมสอาด)

 เจ้าพนักงานธุรการปฏิบัติงาน

 ลงชื่อ ผู้ตรวจรายงานการประชุม ลงชื่อ ผู้ตรวจรายงานการประชุม

 (นางสาวเสมอใจ ฮวดมา) (นายสมัชชา ทองสิมา)

รองปลัดอบต.งิ้วราย รักษาราชการแทน นายกองค์การบริหารส่วนตำบลงิ้วราย

 ปลัดองค์การบริหารส่วนตำบลงิ้วราย